Hoof van Gauteng-gesondheid bedankProf. Mkhululi Lukhele, geskorste hoof van die Gautengse gesondheidsdepartement, het bedank. (Foto: Itumeleng English/ANA) Die geskorste hoof van die Gautengse departement van gesondheid, prof. Mkhululi Lukhele, het bedank. Die Gautengse premier, David Makhura, het Lukhele Woensdag voorlopig geskors ná die spesiale ondersoekeenheid (SOE) bevind het dat hy nie sy verantwoordelikheid in die toekenning van kontrakte aan sekere maatskappye vir die verkryging van goedere en dienste in verband met die regering se reaksie op die Covid-19-pandemie uitgeoefen het nie. Lukhele en die departement se voormalige hoof- finansiële beampte, Kabelo Lehloenya, word by die onreëlmatige toekenning van kontrakte vir persoonlike beskermingstoerusting (PPE) betrek. Die provinsiale regering het die afgelope week gesê Lukhele se optrede of versuim kon moontlik daartoe gelei het dat die departement vrugtelose en verkwistende uitgawes aangegaan het. Hy sou geskors bly tot die ondersoek deur die SOE en dissiplinêre prosedures voltooi is, maar het nou met onmiddellike inwerkingtreding bedank, het Thabo Masebe, woordvoerder van die Gautengse regering, gesê. Makhura het weer benadruk dat enigiemand wat betrek word by Covid-19-korrupsie of onwettige optrede – of hulle nou staatsamptenare of lede van die publiek is – aanspreeklikheid moet aanvaar.